9. การควบคุมภายใน

ในการประชุมคณะกรรมการของบริษัทฯ ครั้งที่ 1/2556 เมื่อวันที่ 21 กุมภาพันธ์ 2556
โดยมีกรรมการตรวจสอบทั้งสามท่านเข้าร่วมประชุมด้วย คณะกรรมการบริษัทฯ
ได้ประเมินความเพียงพอของระบบควบคุมภายในของบริษัทฯ โดยทำการซักถามข้อมูลจากฝ่ายบริหาร
แล้วสรุปได้ว่าจากการประเมินระบบการควบคุมภายในของบริษัทฯ ในด้านต่างๆ 5 ส่วน
ประกอบด้วย

1. องค์กรและสภาพแวดล้อม (Organizational Control and Environmental
Measures)

2. การบริหารความเสี่ยง (Risk Management Measure)

3. การควบคุมการปฏิบัติงานของฝ่ายบริหาร (Management Control Activities)

4. ระบบสารสนเทศและการสื่อสารข้อมูล (Information and Communication Measure)

5. ระบบการติดตาม (Monitoring)

คณะกรรมการมีความเห็นว่าบริษัทฯ มีระบบการควบคุมภายในเรื่องการทำธุรกรรมกับผู้ถือหุ้นใหญ่
กรรมการ ผู้บริหาร หรือผู้ที่เกี่ยวข้องของบุคคลดังกล่าว (ตามส่วนที่ 3 ข้อ 3.3 ถึง 3.7
ของแบบประเมิน) อย่างเพียงพอแล้ว สำหรับการควบคุมภายในห้วข้ออื่น คณะกรรมการบริษัทฯ
เห็นว่าบริษัทฯ มีการควบคุมภายในที่เพียงพอและเหมาะสมแล้วเช่นกัน

9.1 การดำเนินการเกี่ยวกับระบบควบคุมภายในของบริษัทฯ

บริษัทฯ มีคณะกรรมการตรวจสอบเพื่อทำหน้าที่สอบทานให้บริษัทฯ
มีระบบการควบคุมภายในและการตรวจสอบภายในที่เหมาะสมและมีประสิทธิผล
ตลอดจนสอบทานการปฏิบัติงานของบริษัทฯ
ให้เป็นไปตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์และกฎหมายที่เกี่ยวข้องกับธุรกิจของบริษัทฯ
โดยคณะกรรมการตรวจสอบจะมีการประชุมร่วมกันอย่างน้อยทุกไตรมาส
เพื่อพิจารณาและดำเนินการให้มีรายงานทางการเงินที่ถูกต้องและมีการเปิดเผยข้อมูลอย่างครบถ้วนและเพียงพอ
รวมถึงการพิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้เป็นไปตามกฎหมายและข้อกำหนดของคณะกรรมการกำกับตลาดทุน
และตลาดหลักทรัพย์
ซึ่งในการประชุมจะมีผู้สอบบัญชีเข้าร่วมประชุมเพื่อให้ข้อสังเกตจากการตรวจสอบบัญชีของบริษัทฯ

ปัจจุบัน บริษัทฯ ยังไม่มีฝ่ายตรวจสอบภายในของบริษัทฯ เอง บริษัทฯ ได้ว่าจ้างบริษัท พีแอนด์แอล
อินเทอร์นอล ออดิท จำกัด เพื่อทำหน้าที่ตรวจสอบระบบการควบคุมภายในของบริษัทฯ ตั้งแต่ปลายปี
2550
โดยผู้ตรวจสอบภายในดังกล่าวได้จัดทำรายงานผลการประเมินและตรวจสอบระบบควบคุมภายในของบริษัทฯ
และนำเสนอรายงานให้แก่คณะกรรมการตรวจสอบทราบโดยตรงอย่างต่อเนื่องเป็นประจำทุกไตรมาส
ซึ่งบริษัทฯ ได้ดำเนินการแก้ไขปรับปรุงระบบการปฏิบัติงานในฝ่ายต่างๆ
ตามข้อเสนอแนะของผู้ตรวจสอบภายในมาโดยตลอด

9.2 รายงานคณะกรรมการตรวจสอบ

คณะกรรมการตรวจสอบ บริษัท คิวทีซี เอนเนอร์ยี่ จำกัด (มหาชน)
ได้รับการแต่งตั้งโดยคณะกรรมการบริษัท ประกอบด้วย นายเผด็จภัย มีคุณเอี่ยม
เป็นประธานคณะกรรมการตรวจสอบ นายณัฐพล ลีลาวัฒนานันท์ และนายพลรชฎ เปียถนอม
เป็นกรรมการตรวจสอบ มีขอบเขต หน้าที่
และความรับผิดชอบตามกฎบัตรของคณะกรรมการตรวจสอบที่สำคัญคือ
ดูแลรายงานทางการเงินของบริษัทให้เป็นไปตามมาตรฐานและหลักการบัญชีที่รับรองทั่วไป
สอบทานการดำเนินงานของบริษัทให้เป็นไปตามหลักการกำกับดูแลกิจการที่ดี
มีระบบการควบคุมภายในที่มีประสิทธิภาพ มีการปฏิบัติตามข้อกำหนดและกฎหมายที่เกี่ยวข้อง
ตลอดจนดูแลกรณีที่อาจเกิดความขัดแย้งทางผลประโยชน์ระหว่างบริษัทกับบุคคลที่เกี่ยวโยงกันนั้น ทั้งนี้
ในปี 2555 คณะกรรมการตรวจสอบได้มีการประชุมทั้งหมด 4 ครั้ง
โดยมีประเด็นที่เป็นสาระสำคัญดังนี้

1. คณะกรรมการตรวจสอบได้พิจารณาสอบทานงบการเงินรายไตรมาส และงบการเงินประจำปี
2555 ร่วมกับฝ่ายบริหารและผู้สอบบัญชี เพื่อให้มั่นใจว่ารายงานทางการเงินของบริษัทฯ
ได้จัดทำขึ้นอย่างถูกต้องตามที่ควรตามมาตรฐานการบัญชีที่รับรองโดยทั่วไป
และมีการเปิดเผยข้อมูลอย่างเพียงพอครบถ้วนและเชื่อถือได้ในหมายเหตุประกอบงบการเงิน
พร้อมทั้งให้ข้อสังเกตและรับทราบแนวทางแก้ไขปัญหาให้เกิดประโยชน์แก่บริษัทฯ

2. พิจารณาการเปิดเผยข้อมูลรายการระหว่างกันและรายการที่เกี่ยวโยงกันของบริษัท
ซึ่งคณะกรรมการตรวจสอบเห็นว่าการเปิดเผยข้อมูลรายการระหว่างกันและรายการที่เกี่ยวโยงกันของบริษัทเป็นไปอย่างถูกต้อง
ครบถ้วน และเพียงพอ
อีกทั้งได้ดำเนินตามเงื่อนไขทางธุรกิจและหลักเกณฑ์ที่ตลาดหลักทรัพย์แห่งประเทศไทยกำหนด

3. สนับสนุน และให้ความสำคัญกับการกำกับดูแลกิจการ (Corporate Governance)
เพื่อให้เกิดการกำกับดูแลกิจการที่ดีตามหลักการของตลาดหลักทรัพย์แห่งประเทศไทย
เพื่อให้มีความโปร่งใสและมีจริยธรรม ก่อให้เกิดความเชื่อมั่นแก่ผู้ถือหุ้น ผู้ลงทุน ลูกค้า คู่ค้า
และผู้เกี่ยวข้องทุกฝ่าย

4. กำกับดูแลงานตรวจสอบภายในให้มีการปฏิบัติงานอย่างอิสระ โดยจัดจ้างบริษัท พีแอนด์แอล
อินเทอร์นอล ออดิท จำกัด เป็นผู้ตรวจสอบภายในของบริษัท
คณะกรรมการตรวจสอบเป็นผู้พิจารณาแผนการตรวจสอบภายในประจำปี
รายงานผลการตรวจสอบภายใน ติดตามผลการตรวจสอบภายในกับฝ่ายบริหารอย่างต่อเนื่อง
เพื่อให้เกิดความเชื่อมั่นว่าการปฏิบัติงานตามแผนงานตรวจสอบภายในประจำปี
เป็นไปอย่างมีประสิทธิภาพ และประสิทธิผล โดยผลการตรวจสอบภายในประจำปี
ไม่พบข้อบกพร่องด้านการควบคุมภายในที่มีนัยสำคัญ

5.
ประเมินระบบการควบคุมภายในตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
ซึ่งครอบคลุมถึงการควบคุมด้านการปฏิบัติงาน การเงิน การปฏิบัติตามกฎหมาย
คณะกรรมการตรวจสอบเห็นว่า บริษัทมีการควบคุมภายในที่เพียงพอและมีประสิทธิผล

6. พิจารณากลั่นกรองคัดเลือกเสนอชื่อบริษัท แกรนท์ ธอนตัน จำกัด เป็นผู้สอบบัญชีของบริษัท
เพื่อนำเสนอที่ประชุมสามัญผู้ถือหุ้นอนุมัติต่อไป

ทั้งนี้ คณะกรรมการตรวจสอบได้ปฏิบัติหน้าที่ด้วยความรอบคอบ มีความเป็นอิสระ
และแสดงความเห็นอย่างตรงไปตรงมา โดยไม่มีข้อจำกัดในการได้รับข้อมูล
ได้รับความร่วมมือจากบริษัทเป็นอย่างดี
ตลอดจนได้รายงานผลการประชุมต่อคณะกรรมการบริษัททุกครั้ง